SKRIFTLIG FORESPØRGSEL E-3092/01

af Alexandros Alavanos (GUE/NGL) til Kommissionen

(13. november 2001)

Om: Fortegnelse over olivendyrkningsarealer i Grækenland

Som det fremgår både af Revisionsrettens særberetning 11/2000 og af Kommissionens svar på mine tidligere spørgsmål (E-0214/1999(1), E-1557/1997(2)) befinder oprettelsen af en fortegnelse over olivendyrkningsarealer i Grækenland sig stadig i den indledende fase, og anvendelsen af de beløb, som blev tilbageholdt af producenterne var stadig indtil 1998 minimal (0,42 %).

Eftersom færdiggørelsen af denne fortegnelse over olivendyrkningsarealer er en nødvendig forudsætning for, at der kan udbetales støtte efter den 1.11.2003, bedes Kommissionen oplyse:

1. I hvilken fase befinder oprettelsen af en fortegnelse over olivendyrkningsarealer i Grækenland sig i dag? Hvilke summer af de tilbageholdt beløb er blevet anvendt?

2. Mener Kommissionen, at Grækenland vil have fuldendt oprettelsen af en fortegnelse over olivendyrkningsarealer inden for de fastsatte frister, så at der ikke vil blive problemer med udbetalingen af støtten?

(1) EFT C 325 af 12.11.1999, s. 88.

(2) EFT C 21 af 22.1.1998, s. 70.

Svar afgivet på Kommissionens vegne af Franz Fischler

(14. december 2001)

Fra den 1. november 2003 vil produktionsstøtten for olivenolie kun blive ydet for olivenolie, der er fremstillet af oliven fra oliventræer, hvis tilstedeværelse attesteres af et geografisk informationssystem (GIS) for oliventræer.

Siden den 1. november 1998 skelnes der mellem GIS for oliventræer og fortegnelsen over olivendyrkningsarealer, som var omfattet af de tidligere bestemmelser, på grundlag af følgende vigtigste kendetegn: en anden finansieringsform, en fortegnelse, der udelukkende omfatter de bedrifter, der deltager i støtteordningen, ikke mere nogen påvisning af den retmæssige ejer af marker, der nu betragtes som landbrugsarealer og ikke som matrikelnumre, samt anvendelse af de seneste metoder for fremstilling af numeriske landkort. I forbindelse med finansieringen af GIS for oliventræer tilbageholdes der ikke mere et beløb af støtten. Hvad fortegnelsen over olivendyrkningsarealer angår, er det beløb, der tilbageholdes af produktionsstøtten, i perioden 1979 til 1998 nået op på 383,1 mio. EUR, heraf 101,37 mio. EUR i Grækenland, jf. Revisionsrettens særberetning 11/2000. Af det tilbageholdte beløb er der anvendt 244,69 mio. EUR, heraf 0,42 % i Grækenland.

Gennemførelsen af GIS for oliventræer omfatter en procedure for undersøgelse af konstaterede forskelle mellem det antal oliventræer, der fremgår af luftfotos, og det antal træer, som anmeldes af støtteansøgerne. På grundlag af en rapport, som udarbejdes af medlemsstaten, konstateres gennemførelsen af GIS for oliventræer for en region eller en medlemsstat. Med henblik herpå skal der efter bestemmelserne opfyldes en række kriterier, herunder en forskel mellem anmeldelser og fotofortolkninger på højst 5 % af samtlige anmeldelser af oliventræer.

For at kunne overholde den frist, som det ærede medlem henviser til, følger Kommissionen nøje gennemførelsen af GIS for oliventræer. Det er endnu for tidligt at udtale om, hvorvidt projektet vil blive gennemført eller ikke.